Document ID: 31992R1776

Komisijas Regula (EEK) Nr. 1776/92
(1992. gada 30. jūnijs)
par labības un rīsu produktu uzglabāšanu muitas noliktavās pirms izvešanas
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā 1975. gada 29. oktobra Padomes Regulu (EEK) Nr. 2727/75 par labības tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 674/92 [2], un it īpaši tās 16. panta 6. punktu,
ņemot vērā 1976. gada 21. jūnija Padomes Regulu (EEK) Nr. 1418/76 par rīsu tirgus kopīgo organizāciju [3], kurā jaunākie grozījumi izdarīti ar Regulu (EEK) Nr. 674/92, un it īpaši tās 17. pantu,
ņemot vērā 1988. gada 25. jūlija Padomes Regulu (EEK) Nr. 2503/88 par muitas noliktavām [4] un it īpaši tās 18. pantu,
tā kā ar produktiem, kas novietoti muitas noliktavās, drīkst veikt tikai dažas standarta operācijas, kas minētas Komisijas Regulas (EEK) Nr. 3665/87 [5] 28. panta 4. punktā; tā kā visa cita atļautā darbība ir īpaši jāatļauj katrā sektorā, kurā to atļauj;
tā kā, lai atļautu efektīvāku esošās noliktavu jaudas izmantošanu, tajos gadījumos, kad preču partijas ir minētas zem viena un tā paša kompensācijas nomenklatūras apakšvirsraksta, attiecībā uz dažiem labības un rīsu sektora produktiem ir jāatļauj vairāk nekā vienas preču partijas uzglabāšana vienā un tajā pašā tvertnē (silo) vai noliktavā;
tā kā, lai skaidri varētu identificēt intervences labību, tās uzglabāšanu kopā ar Kopienas labību no brīvā tirgus nedrīkst atļaut;
tā kā šajā regulā paredzētie pasākumi atbilst Labības pārvaldības komitejas izteiktajam atzinumam,
IR PIEŅĒMUSI ŠO REGULU.
1. pants
Produktus, kas minēti Regulas (EEK) Nr. 2727/75 1. panta a), b) un c) apakšpunktos, KN 1102. un 1107. kodā un Regulas (EEK) Nr. 1418/76 1. panta a) apakšpunktā, kurus uzglabā bērtā veidā (neiesaiņotus), saskaņā ar muitas noliktavu izmantošanas kārtību vai brīvās zonas procedūru, lai par tiem varētu saņemt avansa kompensācijas maksājumu saskaņā ar Padomes Regulu (EEK) Nr. 565/80 [6], papildus darbībām, kas minētas Regulas (EEK) Nr. 3665/87 28. panta 4. punktā, tajā pat noliktavas atrašanās vietā drīkst maisīt kopā ar citiem produktiem, kuri ir ietverti zem tā paša kompensāciju nomenklatūras apakšvirsraksta un kam ir tādas pašas tehniskās īpašības, un kas arī atbilst eksporta kompensācijas piešķiršanas prasībām, un kas arī ir pakļauti Regulā (EEK) Nr. 3665/87 vai Regulā (EEK) Nr. 565/80 noteiktajai kārtībai.
Produktus, kas iegūti intervences rezultātā, tomēr drīkst glabāt noliktavā kopā tikai ar tādiem citiem produktiem, kas arī ir iegūti intervences rezultātā.
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1992. gada 1. jūlija.
Šī regula uzliek saistības kopumā un ir piemērojama visās dalībvalstīs.
Briselē, 1992. gada 30. jūnijā

Labels: 3
17